Komisijos reglamentas (EEB) Nr. 3821/92
1992 m. gruodžio 28 d.
panaikinantis Reglamentą (EEB) Nr. 3294/86 ir iš dalies keičiantis Reglamentus (EEB) Nr. 1393/76, (EEB) Nr. 1780/89, (EEB) Nr. 2053/89, (EEB) Nr. 2054/89, (EEB) Nr. 209/88 ir Nr. 163/67/EEB, panaikindamas nuostatą, leidžiančią konkrečių sumų atžvilgiu nukrypti nuo taikytino žemės ūkio perskaičiavimo kurso
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1992 m. gruodžio 28 d. Tarybos reglamentą (EEB) Nr. 3813/92 dėl apskaitos vieneto ir perskaičiavimo kursų, taikytinų bendroje žemės ūkio politikoje [1], ypač į jo 10 straipsnį,
kadangi Reglamentas (EEB) Nr. 3813/92 nuo 1993 m. sausio 1 d. panaikina Tarybos reglamentą (EEB) Nr. 1676/85 [2] su paskutiniais pakeitimais, padarytais Reglamentu (EEB) Nr. 2205/90 [3]; kadangi Reglamento (EEB) Nr. 1676/85 2 straipsnio 4 dalyje numatytos 1992 m. gruodžio 31 d. galiojančios nuostatos, leidžiančios tam tikrų sumų atžvilgiu nukrypti nuo žemės ūkio perskaičiavimo kurso, kad būtų galima taikyti kursus, kurie labiau atitinka tikrąsias ekonomines aplinkybes, ir išvengti piniginio iškraipymo rizikos; kadangi minėtos leidžiančios nukrypti nuostatos nepasiteisina remiantis nuo 1993 m. sausio 1 d. galiojančia žemės ūkio pinigų politika ir nustačius tikrosioms ekonominėms aplinkybėms artimus žemės ūkio perskaičiavimo kursus; kadangi dėl to minimas nuostatas reikėtų panaikinti;
kadangi 1986 m. spalio 29 d. Komisijos reglamente (EEB) Nr. 3294/86, nustatančiame perskaičiavimo kursą, taikytiną ryžių sektoriuje taikomiems mokesčiams ir grąžinamosioms išmokoms [4], su paskutiniais pakeitimais, padarytais Reglamentu (EEB) Nr. 3119/89 [5], numatyta taikyti konkretų perskaičiavimo kursą atliekant tam tikrą perskaičiavimą į nacionalinę valiutą ryžių sektoriuje;
kadangi 1976 m. birželio 17 d. Komisijos reglamento (EEB) Nr. 1393/76, nustatančio išsamias taisykles, reglamentuojančias trečiųjų šalių kilmės vyno auginimo sektoriaus produktų importą [6], su paskutiniais pakeitimais, padarytais Reglamentu (EEB) Nr. 3671/89 [7], 1a straipsnyje yra numatytas referencinis rinkos kursas, taikytinas franko sienos referencines kainas perskaičiuojant į nacionalinę valiutą;
kadangi 1989 m. birželio 21 d. Komisijos reglamento (EEB) Nr. 1780/89, nustatančio išsamias alkoholio, pagaminto atliekant Reglamento (EEB) Nr. 822/87 35, 36 ir 39 straipsniuose minimas distiliavimo operacijas ir laikomo intervencinėse agentūrose, realizavimo taisykles [8], su paskutiniais pakeitimais, padarytais Reglamentu (EEB) Nr. 2864/92 [9], 34 straipsnyje yra numatytas referencinis rinkos kursas, taikytinas perskaičiuojant atitinkamas išmokas, garantijas ir užstatus;
kadangi Komisijos reglamentų (EEB) Nr. 2053/89 [10] ir (EEB) Nr. 2054/89 [11], nustatančių išsamias minimalių importo kainų sistemos taikymo atitinkamai tam tikroms perdirbtoms vyšnioms ir džiovintoms vynuogėms, su paskutiniais pakeitimais, padarytais Reglamentu (EEB) Nr. 3390/89 [12], 3 straipsniuose numatyta, kad minimalią importo kainą perskaičiuojant į nacionalinę valiutą būtų taikomas referencinis rinkos kursas;
kadangi 1988 m. sausio 26 d. Komisijos reglamento (EEB) Nr. 209/88 dėl papildomų sumų nustatymo iš trečiųjų šalių importuojamiems kiaulienos produktams [13] su paskutiniais pakeitimais, padarytais Reglamentu (EEB) Nr. 3117/89 [14], 1 straipsnio antroje pastraipoje numatyta, kad, nacionaline valiuta užregistruotas kainas perskaičiavus į ekiu pagal referencinį rinkos kursą, siūloma kaina būtų išreikšta ekiu;
kadangi 1967 m. birželio 26 d. Komisijos reglamento Nr. 163/67/EEB, nustatančio papildomą sumą trečiųjų šalių paukštininkystės produktų importui [15], su paskutiniais pakeitimais, padarytais Reglamentu (EEB) Nr. 3116/89 [16], 1 straipsnio 3 dalyje numatyta, kad, nacionaline valiuta užregistruotas kainas perskaičiavus į ekiu pagal referencinį rinkos kursą, siūloma kaina būtų išreikšta ekiu;
kadangi šiame reglamente numatytos priemonės atitinka susijusių vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 3294/86 panaikinamas.
2 straipsnis
Reglamento (EEB) Nr. 1393/76 1a straipsnis pakeičiamas taip:
"1a straipsnis
Norint siūlomas kainas palyginti su referencinėmis franko pasienio kainomis, pastarosios perskaičiuojamos į nacionalinę valiutą taikant žemės ūkio perskaičiavimo kursą, galiojantį šio reglamento 3 straipsnio 1 dalyje minimame sertifikate nurodytą eksportavimo dieną.
Tačiau kitais nei 3 straipsnio 1 dalyje nurodyti atvejais, atliekant ankstesnėje pastraipoje nurodytą palyginimą, taikytinas žemės ūkio perskaičiavimo kursas, galiojantis su išleidimu į laisvą apyvartą susijusių muitinės formalumų atlikimo dieną."
3 straipsnis
Reglamento (EEB) Nr. 1780/89 34 straipsnis pakeičiamas taip:
"34 straipsnis
Žemės ūkio perskaičiavimo kursas, galiojantis dieną prieš išspausdinant pranešimą apie skelbiamą paraiškų konkursą, taikomas į nacionalinę valiutą perskaičiuojant:
- išmokas, padarytas prieš išduodant 9 straipsnio 2 dalyje, 17 straipsnio 3 dalyje ir 28 straipsnio 1 dalyje nurodytus išvežimo orderius, išreikštas ekiu tuo metu, kai pateikiama paraiška,
- paraiškų konkurso užstatus, nurodytus 6 straipsnio 2 dalyje, 14 straipsnio 2 dalyje ir 22 straipsnio 2 dalyje, išreikštus ekiu už vieną hektolitrą alkoholio, kurio koncentracija 100 tūrio procentų,
- kokybės garantijas, nurodytas 8 straipsnio 2 dalies antroje įtraukoje, 16 straipsnio 2 dalies antroje įtraukoje, 24 straipsnio 2 dalies antroje įtraukoje ir 26 straipsnio 2 dalyje, išreikštas ekiu už vieną hektolitrą alkoholio, kurio koncentracija 100 tūrio procentų,
- išmokas už 31 straipsnio 1 dalyje nurodytus mėginius, išreikštas ekiu."
4 straipsnis
Reglamentų (EEB) Nr. 2053/89 ir (EEB) Nr. 2054/89 3 straipsnis pakeičiamas taip:
"3 straipsnis
Minimali importo kaina perskaičiuojama į nacionalinę valiutą tos valstybės narės, kurioje išleidžiama į laisvą apyvartą, taikant deklaracijos apie išleidimą į laisvą apyvartą priėmimo dieną galiojantį žemės ūkio perskaičiavimo kursą."
5 straipsnis
Reglamento (EEB) Nr. 209/88 1 straipsnio antroji pastraipa pakeičiama taip:
"Siūloma kaina išreiškiama ekiu remiantis pirmoje pastraipoje nurodytomis kainomis, užregistruotomis atitinkamos valstybės narės nacionaline valiuta ir į ekiu perskaičiuotomis taikant minėtų kainų užregistravimo dieną galiojantį žemės ūkio perskaičiavimo kursą."
6 straipsnis
Reglamento Nr. 163/67/EEB 1 straipsnio 3 dalies pirmoji pastraipa pakeičiama taip:
"3. Siūloma kaina išreiškiama ekiu remiantis 2 dalyje nurodytomis kainomis, užregistruotomis atitinkamos valstybės narės nacionaline valiuta ir į ekiu perskaičiuotomis taikant minėtų kainų užregistravimo dieną galiojantį žemės ūkio perskaičiavimo kursą."
7 straipsnis
Šis reglamentas įsigalioja 1993 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1992 m. gruodžio 28 d.